Moció per la creació de l’agencia local de l’energia del Berguedà

El consell Comarcal del Berguedà ha declarat l’emergència climàtica i amb ella que el planeta, així com els éssers vius i els ecosistemes, es troben en greu perill, prova d’això són els recents informes sobre l’estat de la biodiversitat de l’IPBES i sobre l’escalfament global de 1,5 ºC de l’IPCC, que alerten d’un rumb que porta a l’extinció d’una gran part dels ecosistemes terrestres. Un milió d’espècies estan amenaçades per l’activitat humana.

També s’està a la vora del punt de no retorn enfront del canvi climàtic. No respondre davant la crisi ecològica i civilitzatòria suposaria la mort de milions de persones, a més de l’extinció irreemplaçable d’espècies imprescindibles per a la vida a la Terra, donades les complexes interrelacions ecosistèmiques.

En aquest sentit és molt important que de manera urgent, eficaç i eficient els ens municipals implementin mesures per lluitar contra la crisis ambiental. Una de les eines que s’ha vist important és la creació de les agències locals de l’energia.

El Consell Comarcal és i ha de ser una entitat local encaminada a prestar serveis als ens locals del seu àmbit territorial, a assistir-los, a assessorar-los i a donar-los eines per tal de facilitar el seu dia a dia i la prestació dels serveis que tenen encomanats. Aquesta voluntat d’actuació és la que acompanya tots i cada un dels serveis i les accions que es presten des del Consell Comarcal del Berguedà.

Tendir cap a les economies d’escala, mancomunar serveis, compartir projectes i actuacions i consorciar estructures ha de ser l’objectiu i el model a desenvolupar. La nostra obligació, com a gestors de recursos públics, és la de treballar amb eficiència i eficàcia, acompanyant els ens locals que són les administracions més pròximes als ciutadans.

Així doncs, és la voluntat d’aquest conveni fomentar la cooperació entre el Consell Comarcal i els ens locals per poder prestar serveis en la gestió energètica de la forma més eficient i col·laborativa possible. En aquests moments és fonamental treballar conjuntament per la prestació de serveis als ens locals, fomentar l’estalvi energètic, l’eficiència, la promoció de les energies renovables i la reducció de les emissions de CO2.

Així cal descriure i implementar dels del Consell Comarcal aquells serveis i programes que s’ofereixen des de l’Agència Local de l’Energia del Consell Comarcal del Berguedà als ens locals de la comarca.

És per això que el grup d’Esquerra Republicana de Catalunya al Consell Comarcal del Berguedà demana prendre els següents **acords**:

1. S’estableix la col·laboració entre els municipis del Berguedà i el Consell Comarcal per a la programació, la coordinació, la prestació i el finançament total o parcial de programes i accions que es presten des de l’Agència Local de l’Energia del Berguedà (ALEB), del Consell Comarcal del Berguedà, d’acord amb els objectius del servei:
	* Donar suport als ens locals a conèixer i controlar els consums energètics locals per incrementar la seva capacitat de gestió i realitzar propostes de estalvi i millora energètica.
	* Promoure l’estalvi i l’eficiència energètica per la reducció dels costos econòmics locals, lluitar contra el canvi climàtic i minimitzar la resta d’impactes ambientals associats a les energies no renovables.
	* Promoure la utilització i ús de les energies renovables en dependències locals, per reduir la dependència exterior, reduir impactes ambientals i fomentar l’ocupació local.
	* Difondre, promocionar i formar professionals i la població general en matèria de gestió energètica, estalvi i eficiència energètica i energies renovables.
	* Implantació de programari i maquinari en els municipis i les seves instal·lacions per aconseguir els objectius abans exposats.
2. Des de la seva posada en funcionament l’ALEB presta, com a servei bàsic i principal, la gestió, assessorament i col·laboració en la comptabilitat energètica per part dels ens locals. Dins d’aquest servei en destaquen com a tasques principals les següents:
	* Control i seguiment de totes les factures energètiques (elèctriques i tèrmiques) dels consums i costos que tingui l’ens local en les seves instal·lacions i dependències. Aquest control es realitza a través d’un software de gestió energètica, a través del qual es farà un seguiment acurat de tots els consums i que permetrà disposar d’alarmes per desviacions, sobre consums o errors en les facturacions entre altres.
	* Gestió i seguiment dels contractes de subministrament elèctric i de gas dels ens locals, i establir-se com a contacte directe amb les empreses comercialitzadores per tal de fer canvis, millores o reclamacions.
	* Presentació d’un informe anual per analitzar l’evolució i la situació del ens local en matèria energètica, analitzant històrics, fent comparacions entre ens i fent propostes i actuacions a realitzar per obtenir millores.
	* Donar resposta a totes les consultes i informes sobre consums i costos energètics que els ens locals sol·licitin de les seves instal·lacions i/o dependències.
	* Informar i col·laborar en la tramitació de les subvencions que surtin de administracions superiors en matèria energètica.
	* Informar de tots els canvis legals que puguin afectar els ens locals en matèria d’energia.
	* Mantenir i disposar d’un sistema d’informació SIG dels enllumenats públics i les seves característiques principals de tots els ens locals que ho sol·licitin.
	* Actuar com a assessors en matèria energètica sempre que el ens local ho requereixi, ja sigui, per resoldre problemàtiques, per fer millores en instal·lacions i/o dependències, per noves construccions o rehabilitacions i per tots aquells dubtes que sorgeixin als ens locals a nivell de cost i consum d’energia.
	* Promocionar i analitzar la implantació d’energies renovables als ens locals de la comarca.
	* Fer un seguiment de la accions previstes als PAES (Plans d’Acció d’Energia Sostenible) d’aquells ens locals que en disposin.
	* Informar i col·laborar en jornades i altres esdeveniments sobre matèria energètica que puguin ser interessants pels ens locals i els tècnics dels ens locals.
	* Col·laborar amb els ens en matèria de sensibilització i formació per l’ús racional de l’energia a la ciutadania.
3. L’aprovació i signatura d’aquest conveni significa l’acceptació del servei de comptabilitat energètica exposat, i el seu cost que es detallarà a les clàusules següents.

**Condicions i règim de cooperació del servei de l’ALEB**

El Consell Comarcal del Berguedà és l’organisme responsable de prestar el servei de gestió, assessorament i col·laboració en la comptabilitat energètica als ens locals. A tal efecte s’obliga:

* + A disposar del personal tècnic necessari per la implantació i el funcionament del servei i dotar-lo de la infraestructura de treball necessària, posant a la seva disposició les instal·lacions del Consell Comarcal.
	+ Disposar de l’aplicació d’informació de comptabilitat i gestió energètica, així com altres aparells i material necessari per el correcte funcionament del servei.
	+ Cercar ajudes i cooperació d’altres organismes per l’adquisició de material, aportacions econòmiques i la realització d’actuacions vinculades al servei.

**Comissió de seguiment**

Es constituirà una Comissió de seguiment formada per a tots els ens locals que estiguin adherits a l’ALEB i que serà l’encarregada de supervisar i vetllar pel compliment dels objectius i tasques fixades en el present Conveni.

Aquesta comissió es reunirà com a mínim un cop a l’any prèvia convocatòria per part de l’ALEO o sempre que sigui necessari a petició de com a mínim 1/4 dels ens locals que en formin part.

1. L’ALEB podrà oferir altres programes més concrets, individualitzats i especialitzats en temes energètics. Aquests programes tindran els mateixos objectius fonamentals que persegueix les tasques de l’ALEB i es portaran de forma individualitzada i segons interès i necessitats dels ens locals.

Berguedà, 21 d'octubre de 2020 Grup ERC del Consell Comarcal del Berguedà.